Video: Oorlogsmisdadiger drink gif in hof‘n Skermskoot uit die video. Praljak word sedert 2004 deur die oorlogsmisdade-owerhede van die Verenigde Nasies in Scheveningen naby Den Haag aangehou nadat hy homself oorgegee het. Die 72-jarige het tot Woensdag nog met sy verskyning voor die tribunaal volgehou hy is onskuldig. “Slobodan Praljak is nie ŉ oorlogsmisdadiger nie. Ek verwerp die beslissing,” het hy gesê voor hy gif gedrink het. Hy is sowat drie uur later in ŉ hospitaal dood. Praljak is saam met vyf ander mans van die Bosnies-Kroatiese leierskap aangekla van ernstige oorlogsmisdade en misdade teen die mensdom wat tydens die Bosniese oorlog in 1992 tot 1995 gepleeg is. Praljak is in 2013 tydens sy aanvanklike verhoor tot 20 jaar tronkstraf gevonnis, maar hy het geappelleer. Die jare wat hy reeds in aanhouding deurgebring het sedert 2004 sou van sy vonnis afgetrek word. Volgens die tribunaal het Praljak ŉ hoë amp in die Kroatiese ministerie van verdediging beklee, en later bevelvoerder van die gewapende magte van die selfverkondigde staat van Herzeg-Bosnia geword. Die hof het bevind dat hy ten volle op hoogte gehou is van stelselmatige oorlogsmisdade teen die Moslembevolking van die gebied onder die beheer van sy magte. Hierdie misdade sluit in moord en gedwonge deportasie. Die hof het bevind dat Praljak lid was van ŉ “kriminele vereniging” met die doel om ŉ suiwer Kroatiese staat te skep deur middel van ŉ etniese reiniging gegrond op ŉ terreurveldtog.